P r o j e k t V E N D I M

**Nr.\_\_\_\_\_, datë\_\_\_\_\_\_\_\_\_\_\_2022**

**PËR**

**PROPOZIMIN E PROJEKTLIGJIT “PËR DISA SHTESA DHE NDRYSHIME NË LIGJIN NR.92/2014, “PËR TATIMIN MBI VLERËN E SHTUAR NË REPUBLIKËN E SHQIPËRISË”, TË NDRYSHUAR”**

Në mbështetje të neneve 81, pika 1, dhe 100, të Kushtetutës, me propozimin e ministrit të Financave dhe Ekonomisë, Këshilli i Ministrave

**V E N D O S I:**

Propozimin e projektligjit “Për disa shtesa dhe ndryshime në ligjin nr.92/2014, “Për tatimin mbi vlerën e shtuar në Republikën e Shqipërisë”, të ndryshuar”, për shqyrtim e miratim në Kuvendin e Republikës së Shqipërisë, sipas tekstit dhe relacionit që i bashkëlidhen këtij vendimi.

Ky vendim hyn në fuqi menjëherë.

**K R Y E M I N I S T R I**

**EDI RAMA**

**REPUBLIKA E SHQIPËRISË**

**Kuvendi**

**P R O J E K T L I GJ**

**Nr. \_\_\_\_\_\_/2022**

**PËR**

**DISA SHTESA DHE NDRYSHIME NË LIGJIN NR.92/2014, “PËR TATIMIN MBI VLERËN E SHTUAR NË REPUBLIKËN E SHQIPËRISË”, TË NDRYSHUAR**

Në mbështetje të neneve 78, 83, pika 1 dhe 155, të Kushtetutës, me propozimin e Këshillit të Ministrave, Kuvendi i Republikës së Shqipërisë

**V E N D O S I:**

Në ligjin nr.92/2014, “Për tatimin mbi vlerën e shtuar në Republikën e Shqipërisë”, të ndryshuar, bëhen këto shtesa dhe ndryshime:

**Neni 1**

Në nenin 51 “Përjashtimi i disa veprimtarive me interes të përgjithshëm”, shtohet gërma “q” me këtë përmbajtje:

“*q. Furnizimi i artikujve të përfshirë në kreun 4401 të Nomenklaturës së Kombinuar të Mallrave, me efekt deri në 31 dhjetor 2023*.”

**Neni 2**

Në nenin 56 “Përjashtime të veçanta në import”, pas pikës 44 shtohen pikat “45” dhe “46” me përmbajtje si vijon:

“*45. Mallrat e destinuara për realizimin e projekteve të financuara me fonde të marra në bazë të një marrëveshje donacioni/granti, të lidhur ndërmjet Këshillit të Ministrave të Republikës së Shqipërisë/Republikës së Shqipërisë dhe donatorëve të huaj, nëse në marrëveshje është parashikuar se fondet e marra nuk do të përdoren për të paguar tatime.*

*Lista e donatorëve përcaktohet rast pas rasti me Vendim të Këshillit të Ministrave, ndërsa kriteret dhe procedurat për zbatimin e kësaj pike përcaktohen me udhëzim të ministrit të financave*.

*“46. Importimi i artikujve të përfshirë në kreun 4401 të Nomenklaturës së Kombinuar të Mallrave, me efekt deri në 31 dhjetor 2023.*”

**Neni 3**

Në pikën 1 të nenit 60 “Furnizime të përngjashme me eksportet”, shtohet gërma “c”, me këtë përmbajtje:

*“c) Furnizimi i mallrave/shërbimeve, të destinuara për realizimin e projekteve të financuara me fonde të marra në bazë të një marrëveshje donacioni/granti, të lidhur ndërmjet Këshillit të Ministrave të Republikës së Shqipërisë/Republikës së Shqipërisë dhe donatorëve të huaj, nëse në marrëveshje është parashikuar se fondet e marra nuk do të përdoren për të paguar tatime. Lista e donatorëve përcaktohet rast pas rasti me Vendim të Këshillit të Ministrave”.*

**Neni 4**

Në fund të pikës 2 e nenit 77 “Rimbursimi i TVSH-së”, shtohet togfjalshi:

..”*me përjashtim të rasteve të parashikuara në pikën 45 të nenit 56 dhe gërmës “c” të pikës 1 të nenit 60*”.

**Nen 5**

Pas nenit 155 “Mbajtja e llogarive”, shtohet Seksioni 6, Regjimi i Veçantë për Bursën Shqiptare të Energjisë, si vijon:

**“*SEKSIONI 6***

***REGJIMI I VEÇANTË PËR BURSËN SHQIPTARE TË ENERGJISË***

***Neni 156***

***Përkufizime***

*Për qëllime të këtij seksioni, me termat e mëposhtëm kuptohet:*

*“Bursa Shqiptare e Energjisë”– është struktura përgjegjëse për menaxhimin dhe administrimin e tregut të organizuar ndërmjet platformës së tregut për shitjen dhe blerjen e energjisë elektrike në bazë të ditës në avancë dhe/ose brenda së njëjtës ditë, si dhe për të gjitha aktivitetet e lidhura me të, duke përfshirë edhe aktivitetin e kompensimit financiar (clearing) mes pjesëmarrësve të tregut, në përputhje me rregullat dhe modelin e tregut.*

*“Treg energjie elektrike”- një sistem ku kryhen shitje dhe blerje efektive, përfshirë edhe derivativët e energjisë elektrike, nëpërmjet kërkesave dhe ofertave, të paraqitura në periudha afatgjata dhe afatshkurtra.*

*“Derivativ elektrik”- është një instrument financiar që mund të përdoret nga pjesëmarrësit e tregut të energjisë elektrike si mjet sigurie ndaj luhatjeve të mundshme të çmimit të energjisë elektrike në treg.*

*“Pjesëmarrës i tregut të energjisë elektrike”- është një person juridik, i regjistruar si pjesëtar i tregut të energjisë elektrike, që përfshin prodhuesit, tregtarët, furnizuesit, klientët, Operatori i Sistemit tëTransmetimit, Operatori i Sistemit të Shpërndarjes, sistemet e mbyllura të shpërndarjes dhe operatori i tregut. Operatori i Sistemit të Transmetimit dhe Operatori i Sistemit të Shpërndarjes janë pjesëmarrës të tregut të energjisë elektrike vetëm për qëllim të sigurimit të energjisë elektrike të nevojshme për mbulimin e humbjeve në rrjet, balancimin dhe shërbimet ndihmëse.”*

***Neni 157
Përjashtimi nga tatimi***

*Përjashtohen nga tatimi mbi vlerën e shtuar:*

*Importimi dhe furnizimi brenda vendit i energjisë elektrike të destinuar për tu shitur nëpërmjet Bursës Shqiptare të Energjisë.*

***Neni 158***

***Pagesa e TVSH-së***

1. *Në rastin e furnizimit të energjisë elektrike të tregtuar nëpërmjet Bursës Shqiptare të Energjisë Elektrike, TVSH-ja bëhet e kërkueshme në momentin kur shpallen rezultatet në Tregjet e Ankandeve të Ditës në Avancë ose Brenda së Njëjtës Ditë ose në momentin kur urdhërporositë përputhen në rastin e Tregut të Vazhdueshëm Brenda së Njëjtës Ditë.*
2. *TVSH-ja është e pagueshme nga personi i tatueshëm për të cilin kryhet furnizimi me energji elektrike nga Bursa Shqiptare e Energjisë Elektrike në përputhje me parashikimet e këtij seksioni dhe përcaktimet e nenit 21. Për efekt të përllogaritjes së TVSH-së blerësi i energjisë elektrike nga Bursa Shqiptare e Energjisë Elektrike, kryen autongarkesën (reverse-charge) e TVSH-së në cilësinë e personit përgjegjës për pagesën e TVSH-së.*

*Procedurat për zbatimin e kësaj pike dhe fillimi i aplikimit të kësaj skeme të veçantë përcaktohet me Vendim të Këshillit të Ministrave.*

***Neni 6***

Rinumërohen nenet, neni 156 bëhet 157, 157 bëhet 158, neni 158 bëhet 159, neni 159 bëhet 160, neni 160 bëhet 161 dhe neni 161 bëhet 162.”.

**Neni 7**

Ky ligj hyn në fuqi më 1 janar 2023.

**K R Y E T A R**

**LINDITA NIKOLLA**